Document ID: 31981R2992

*****
ΚΑΝΟΝΙΣΜΟΣ (ΕΟΚ) αριθ. 2992/81 ΤΟΥ ΣΥΜΒΟΥΛΙΟΥ
της 19ης Οκτωβρίου 1981
περί τροποποιήσεως του κανονισμού (ΕΟΚ) αριθ. 1852/78 περί ενδιάμεσης κοινής δράσεως αναδιαρθρώσεως του τομέα της παράκτιας αλιείας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,
την πρόταση της Επιτροπής,
τη γνώμη του Ευρωπακού Κονοβουλίου (1),
Εκτιμώντας:
ότι ο κανονισμός (ΕΟΚ) αριθ. 1852/78 του Συμβουλίου της 25ης Ιουλίου 1978 περί ενδιάμεσης κοινής δράσεως αναδιαρθρώσεως του τομέα της παράκτιας αλιείας (2), όπως τροποποιήθηκε τελευταία από τον κανονισμό (ΕΟΚ) αριθ. 1713/80 (3), εξασφάλισε κατά τη διάρκεια των ετών 1978, 1979 και 1980 τη χρηματοδότηση από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού, των σχεδίων επενδύσεων που έχουν ως αντικείμενο την ανάπτυξη της παράκτιας αλιείας ή της υδατοκαλλιέργειας σε συνάρτηση με την ιδιαίτερη κατάσταση ορισμένων περιοχών της Κοινότητος·
ότι είναι σκόπιμο, εν αναμονή αποφάσεως περί του συνόλου των μέτρων που πρέπει να εφαρμοστούν στο πλαίσιο της κοινής αλιευτικής πολιτικής, να εξασφαλιστεί η συνέχεια του εν λόγω ενδιάμεσου μέτρου κατά τη διάρκεια του έτους 1981·
ότι το Συμβούλιο, με τον κανονισμό (ΕΟΚ, Ευρατόμ) αριθ. 3308/80 (4), αποφάσισε να εισάγει την ECU στη θέση της ευρωπαϊκής λογιστικής μονάδας στις κοινοτικές πράξεις, με ισχύ από την 1η Ιανουαρίου 1981·
ότι πρέπει να καθοριστούν οι προθεσμίες κατά τις οποίες θα πρέπει να υποβληθούν στην Επιτροπή οι αιτήσεις συνδρομής·
ότι οι αιτήσεις συνδρομής που υποβλήθηκαν για πρώτη φορά στο πλαίσιο του κανονισμού (ΕΟΚ) αριθ. 1852/78 και που δεν έχουν τύχει της συνδρομής του Ταμείου, λόγω ανεπαρκών διαθέσιμων πιστώσεων, είναι σκόπιμο να ληφθούν υπόψη στο πλαίσιο του παρόντος κανονισμού· ότι είναι, κατά συνέπεια, αναγκαίο να αποκλεισθούν οι αιτήσεις συνδρομής που υποβλήθηκαν στο πλαίσιο του κανονισμού αριθ. 17/64/ΕΟΚ του Συμβουλίου της 5ης Φεβρουαρίου 1964 περί των όρων συνδρομής του Ευρωπαϊκού Γεωργικού Ταμείου Προσανατολισμού και Εγγυήσεων (5), λόγω της ανάγκης να δοθεί προτεραιότητα στα πρόσφατα σχέδια στα οποία λαμβάνονται καλύτερα υπόψη τα κριτήρια που απαριθμούνται στο άρθρο 4 παράγραφος 2 του κανονισμού (ΕΟΚ) αριθ. 1852/78·
ότι η Ελλάδα βρίσκεται σε δυσμενή κατάσταση από πλευράς γεωργικών εισοδημάτων και απασχολήσεως· ότι πρέπει, ως εκ τούτου, να ενισχυθεί η δράση διαρθρωτικής αναπτύξεως στη χώρα αυτή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1852/78 τροποποιείται ως εξής:
1. Στο άρθρο 3 παράγραφος 1 υπό α περίπτωση δεύτερη, οι λέξεις «Ευρωπαϊκές Λογιστικές Μονάδες» αντικαθίστανται από τον όρο «ECU».
2. Στο άρθρο 6, η παράγραφος 3 αντικαθίσταται από το ακόλουθο κείμενο:
«3. Κατά παρέκκλιση της παραγράφου 2, στην Ελλάδα, στη Γροιλανδία, στην Ιρλανδία, στη Βόρειο Ιρλανδία, στο Mezzogiorno της Ιταλίας και στα υπερπόντια γαλλικά διαμερίσματα:
α) η συμμετοχή του δικαιούχου πρέπει να είναι τουλάχιστον 25 % ·
β) η συμμετοχή του ενδιαφερόμενου Κράτους μέλους πρέπει να είναι τουλάχιστον 5 %·
γ) η επιδότηση που χορηγείται από το Ταμείο είναι κατ ανώτατο όριο 50 %.»
3. στο άρθρο 7:
- η παράγραφος 1 αντικαθίσταται από το ακόλουθο κείμενο:
«1. Η διάρκεια της παρούσας κοινής δράσεως περιορίζεται μέχρι τις 31 Δεκεμβρίου 1981.»·
- η παράγραφος 2 συμπληρώνεται με το ακόλουθο κείμενο:
«25 εκατομμύρια ECU για το έτος 1981».
4. Στο άρθρο 8 παράγραφος 1:
- το πρώτο εδάφιο συμπληρώνεται με την ακόλουθη περίπτωση:
«- πριν από την 1η Δεκεμβρίου 1981 για τα σχέδια που υποβάλλονται για το έτος 1981.»·
- το δεύτερο εδάφιο συμπληρώνεται με το ακόλουθο κείμενο:
«και το αργότερο στις 31 Μαΐου 1982 για τα σχέδια που υποβάλλονται πριν από την 1η Δεκεμβρίου 1981.»
5. Στο άρθρο 12 παράγραφος 2, ο αριθμός «σαράντα ένα» αντικαθίσταται από τον αριθμό «σαράντα πέντε».
Άρθρο 2
Οι αιτήσεις συνδρομής που υποβλήθηκαν για πρώτη φορά στο πλαίσιο του κανονισμού (ΕΟΚ) αριθ. 1852/78, και δεν έτυχαν της συνδρομής του Ταμείου λόγω ανεπάρκειας των διαθέσιμων πιστώσεων, δύνανται να ληφθούν υπόψη στο πλαίσιο και υπό τους όρους του παρόντος κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στο Λουξεμβούργο, στις 19 Οκτωβρίου 1981.

Labels: 2
1
19
6
15